Tre nordjyder er med på Team Danmarks liste over landets største supertalenter, der skal sikre Danmark medaljer fra år 2017.

28 talenter fra 13 forskellige sportsgrene har fundet vej til listen over Danmarks supertalenter ifølge Team Danmark. Blandt de 28 gemmer sig tre nordjyder, der nu kan betegne sig selv som supertalent. De tre nordjyder er cykelrytter Michael Valgren Andersen, Amalie Thomsen fra kajakklubben Limfjorden samt Jeppe Vinther, der spiller ishockey. Talenterne på listen bliver nu passet og plejet af Team Danmark blandet andet ved hjælp af speciel rådgivning og vejledning. Derudover får hvert enkelt talent en unik helhedsplan for deres uddannelse og sport. Målet er, at talenterne, der alle er mellem 14 og 20 år, fra 2017 skal sikre Danmark medaljer til VM, EM eller OL. Strategien vil koste Team Danmark omkring 10 millioner kroner.